《牛鼎歌用昌黎石鼓歌韵》
清代·贺祥麟

岐阳石鼓置太学，昌黎以后多诗歌。三代法物挽近少，士纵好诗将如何。

此鼎传自宋金出，时方讲艺投干戈。经始黉序辟榛莽，长镵大锸相冶磨。

神牛奋地殷发吼，迹声所至深爬罗。至宝返受俗眼白，猥以培娄观岷峨。

雨淋风刮委墙角，谁其朋锡珍莪阿。夜深虹气烛天紫，六丁神将阴总呵。

取易筮之卦遇鼎，大烹养圣词非讹。菜释先师荐芹藻，书分孔壁文蚪蝌。

诸生以时入习礼，旗搴翠凤鼓建鼍。圜桥观者亿万计，光耀奚翅珊瑚柯。

神物位置信得所，双丸坐看抛如梭。我来浭阳印泥爪，敝车羸马行委蛇。

广文先生见如故，宛搴兰芷纫湘娥。手扛龙文导我识，临风感叹双涕沱。

从来鼎象百不一，图绘博诗留宣和。牛鼎较大受一斛，其外羊豕难同科。

重五十斤高尺二，铭四十字镌词多。商与宋与纷聚讼，谬谓背肿马即驼。

商书纪事曰某祀，几见甲乙编年过。释作宋器亦武断，盍于篆籀加劘摩。

埤雅舆记逞狂喙，客话漫录沿流波。问鼎不言鼎有耳，应嗤俗论皆偏颇。

赤文绿字自典重，以诗为鉴遑知他。龂龂时代划畛域，卮言铃说滋媕娿。

平生慨想天庙器，睹此竟欲千摩挲。直如衡岳对禹碣，盥手扪读长吟哦。

吁嗟人事有代谢，轰驰青犊飞苍鹅。金钟大镛委沙砾，此独宝用受福那。

非有十万天龙护，安得完好离坎轲。神风圣日相覆庇，不知几劫沙恒河。

物之显晦有如此，侧身天地徒蹉跎。

作者简介：贺祥麟，字麓侨，浏阳人。举人，官云龙知州。有《有真意斋诗集》。